**Dansk bedstefar oplevede 15 minutters berømmelse på Kreta**

**En omfattende eftersøgnings- og redningsaktion efter en 63-årig turist blev afblæst efter 24 timer, da han kom vandrende ind i en landsby neden for bjergene. Fire måneder senere gik han selv op og fandt sin efterladte rygsæk. Her er hans beretning.**

Af JAKOB LAMBERTSEN

En kvindelig tv-reporter og en kameramand kommer løbende, da det store røde køretøj med brandchefen, vicebrandchefen og en dansk turist, nemlig denne artikels forfatter, ruller ind foran brandstationen i Chania.

Opmærksomheden gælder først og fremmest turisten, og interviewet med ham begynder straks, på vej ind på brandstationen.

Efter fire årtier i mediebranchen forsøger jeg at svare venligt, fattet og udførligt på spørgsmålene. Jeg har i forvejen haft en udfordrende dag og er ikke mentalt forberedt på dette møde med Kretas lokalpresse. Og jeg har altid været den, som stillede spørgsmålene, ikke den, som kom med svarene. Hvor underholdende jeg er, aner jeg ikke. Men jeg er mediemenneske nok til at indse, at jeg – for hvem det ellers altid er lykkedes at undvige radaren – denne dag er en god historie.

**Vildfaren, uden vand og uden mad**

Baggrunden er denne:

Dagen forinden har jeg måttet indse, at min vandretur i Lefka Ori, De Hvide Bjerge, ikke er forløbet som planlagt. Jeg ville krydse bjergområdet fra vest mod øst og havde på forhånd anslået turen til at tage to, højst tre dage. Jeg var gået vild, havde ikke mere vand og ikke mere mad, havde efterladt min rygsæk og mit telt, som jeg ikke kunne finde tilbage til, kunne ikke finde ud af bjergene, og vandringens fjerde nat nærmede sig.

Det ligger ikke til min natur at blive desperat, men jeg havde følt mig tilstrækkeligt trængt til at sms’e til min svenske samleverske, og ved hendes hjælp var jeg blevet bragt i forbindelse med det græske 112-alarmberedskab.

Når jeg var gået lidt op ad bjergsiden, havde jeg haft nogenlunde kontakt med redningstjenesten på min iPhone, indtil batteriet var ophørt med at fungere. Jeg havde forstået på samtalerne, at der straks, da der var slået alarm, var sendt flere redningshold op i bjergene. Men de kunne tydeligvis ikke finde mig, selv om iPhonens gps-funktion skulle kunne føre dem til mig.

Jeg har altså måttet overnatte endnu en nat i bjergene, og efter solopgang er redningsaktionen blevet genoptaget. Jeg har hørt lyden af noget, som næsten kun kunne være en helikopter. Men har ingen redningsfolk set. I løbet af denne dag, min femte vandringsdag, lykkes det mig at finde vej ud af bjergmassivet, og hen på eftermiddagen får jeg et lift til byen Vrises, hvor jeg fra en tavernaejers mobiltelefon taster 112 og får redningsaktionen afblæst.

Da tavernaejeren bliver klar over, hvad mit opkald går ud på, ryster han på hovedet og betegner min vandring som ekstremsport. Han fortæller, at han godt kender til min forsvinden, for han har aftenen i forvejen fulgt eftersøgningen på nettet.

Her bliver det vel klart for mig, at jeg er brandvarmt nyhedsstof.

**Snavset og træt**

At fare vild er måske ikke det, nogen har det største ønske om at blive kendt for – ejheller for at være årsag til, at et større antal brand- og redningsfolk må bruge det meste af en weekend på at lede efter én.

At blive filmet, fotograferet og interviewet mere end fire dage efter det seneste brusebad og i en tilstand, hvor jeg formentlig er tappet for energi oven på de seneste par dage uden vådt eller tørt, er heller ikke nogen drømmesituation. Men jeg har livet i behold, og at bekymre mig om, hvordan jeg tager mig ud på tv eller foto, kommer vist ind under kategorier som fine fornemmelser og forfængelighed.

**»Vi har set det gå grueligt galt«**

Brandchefen, Dimosthenis Bountourakis, forklarer om forløbet af redningsoperationen til de tre medier, der har indfundet sig på brandstationen i Chania – tv-stationen Nea TV, netavisen Flash News og den trykte avis Haniotika Nea. Om de fem redningshold, der var i aktion i to dage, om militærhelikopteren, hvis pilot har været i fare på grund af skyer og hård vind, og om to droner, der blev stillet til rådighed af en privatperson.

Flash News citerer Dimosthenis Bountourakis for denne meningstilkendegivelse:

»Vi har desværre set den film før, og jeg er bange for, at vi kommer til at se den igen, enten fordi turisterne undervurderer de besværligheder, som bjergene gemmer på, fordi de tror, at E4-stien giver dem en vis sikkerhed, eller fordi de ikke informeres godt nok. Vi har set det gå grueligt galt. Det er op til magthaverne at beslutte, om sådanne operationer skal koste den nødstedte noget.«

Også dramaets hovedperson – som jeg jo er – bliver interviewet i opholdsstuen på brandstationen, som i dagens anledning er omdannet til pressekonferencelokale. Jeg fortæller om min vandring, om stien, som blev væk, og om, at jeg på forhånd havde været klar over, at der ville være en passage på ruten, hvor der ingen afmærkninger var, så jeg selv måtte forsøge at finde vej.

Brandfolkene gør, hvad de kan for at få deres stolthed med på billederne, et stykke installationskunst, der er en kombination af fronten på en brandbil og et akvarium – fiskene svømmer rundt inde i førerhuset!

**Dumdristighed og skødesløshed**

På Flash News kommer der de følgende timer og dage kommentarer fra læserne:

»Det burde være f.eks. turisternes rejseforsikringer, som dækker udgifterne til operationer som denne.«

»Når så mange personer i flere dage deltager i en eftersøgning, og der sættes helikopter ind, ville det være en idé at sende regningen til turistens eget land.«

»Kort, kompas og højdemåler burde være obligatorisk udstyr for samvittighedsfulde vandrere. Han tror åbenbart, at han er en lille gud, i stedet for at have respekt for bjergene. Vi får besøg af arrogante og robotagtige europæere, som kun er i stand til at følge de afstukne og grundigt markerede spor. Så ender de med at dø, og vi får at vide, at det er vores skyld.«

»Fjeldet er en labyrint. Hvad skulle sådan en ældre mand deroppe?«

»De fremmedes dumdristighed og skødesløshed bringer andre mennesker i fare. Det er trist, at de ignorerer risikoen, men det vil være godt, hvis vi, der arbejder med turister, informerer bedre og grundigere.«

»Jeg forstår ikke, at selveste De Hvide Bjerge skal afmærkes som en motorvej, så en hvilken som helst dansk bedstefar kan klare sig igennem. Bjergene er den eneste jomfruelige del af vort stakkels land, som ikke er knust af turismen.«

»Turisterne må nøjes med det, som vi kan tilbyde, f.eks. mangelfulde afmærkninger. De må forstå og vise respekt for naturen i bjergene og ikke tage for givet, at alting fungerer som i deres eget land.«

**Ikke færdig med bjergene**

Da jeg dagen efter i Chania er på vej ud fra en butik, der handler med bl.a. solbriller, udbryder ekspedienten:

»Du er dansker! Jeg har set dig på tv ...«

Dér ophører berømmelsen så.

Men den efterladte rygsæk oppe i Lefka Ori indeholder en del værdier, i hvert fald for mig, og om det nu er ærekærhed, videbegærlighed eller nysgerrighed, så er jeg ikke færdig med bjergene. Jeg vil lære landskabet bedre at kende, og jeg vil gerne finde min rygsæk, før andre eventuelt gør det.

Fire dage efter mit femdages-eventyr er jeg deroppe igen, denne gang i selskab med den professionelle bjergguide Vangelis Stavroulakis. Måneden efter og fire måneder efter er jeg på i alt yderligere fire éndags-udflugter i bjergene, to af gangene igen sammen med Vangelis Stavroulakis, to af gangene alene.

Derved får jeg et meget bedre kendskab til bjergene og stisystemerne, deriblandt E4. Og på den sidste af disse ekspeditioner, en 13 timer lang vandring, vender jeg tilbage med den fortabte og nu genfundne rygsæk.

Den del af historien er ikke blevet fortalt i de kretentiske medier.

Læs også:

**Opslugt af De Hvide Bjerge**

– dagbog fra fem dages vandring og fem dages bonus vandringer

**Jakob Lambertsen**

Født 1952.

Uddannet journalist 1979.

Ansat på Morgenavisen Jyllands-Posten 1983-2016.

Har siden 1992 vandret bl.a. på Madeira, Kreta, Samos, Naxos, Amorgos, La Gomera, La Palma, Mallorca, Korsika, Kap Verde, Cuba og adskillige steder i Danmark.